hotchpotch/miracl-hf-unified huggingface dataset:
Kyösti Kallion patsas
Kyösti Kallion patsas on Helsingissä Eduskuntatalon pohjoispuolisessa puistikossa sijaitseva Suomen presidentti Kyösti Kallion näköispatsas, jonka on toteuttanut hänen poikansa, kuvanveistäjä Kalervo Kallio. Patsas on vuodelta 1962.
Patsas on pronssia ja sen jalusta punaista graniittia. Itse patsaan korkeus on 3,6 metriä ja jalustan korkeus 1,7 metriä. Patsas esittää Kyösti Kalliota istumassa tuolilla.
Presidentti Kyösti Kallion patsastoimikunta anoi Helsingin kaupunginhallitukselta helmikuussa 1957, että patsas voitaisiin sijoittaa Eduskuntatalon edustalla olevan nurmikon eteläpäähän, mutta tämä paikka annettiinkin P. E. Svinhufvudin patsaalle. Helsingin kiinteistölautakunta ehdotti vuonna 1961 Kallion patsaan sijoittamista väliaikaisesti Hesperian esplanadille. Lopulta sijoituspaikaksi valittiin niin sanottu Eduskuntapuisto, joka on samassa korttelissa Eduskuntatalon pohjoispuolella. Veistos tilattiin presidentin pojalta Kalervo Kalliolta ja se on Svinhufvudin patsaan ohella toinen Helsingin presidenttimuistomerkeistä, josta ei järjestetty avointa kilpailua. Patsas paljastettiin 10. marraskuuta 1962. Tilaisuudessa puhui presidentti Urho Kekkonen.
Taiteellisesti patsasta on moitittu jäykäksi ja jopa epäonnistuneeksi. Runoilija Pentti Saarikoski luonnehti sitä tuoreeltaan sanoilla ”mykkä paskalla”.
Nykyään Suomen Keskustan Helsingin-vappujuhla järjestetään vuosittain Kyösti Kallion patsaan luona.
La Altagracia
La Altagracia on provinssi Dominikaanisessa tasavallassa. Sen pääkaupunki on Higüey. Provinssin pinta-ala on 3002 km ja väkiluku noin 322 000.
Provinssissa on kaksi kansallispuistoa, kuuluisa Punta Canan loma-alue ja Isla Saonan saari.
Innokenti Smoktunovski
Innokenti Mihailovitš Smoktunovski (alun perin "Smoktunovitš", 18. maaliskuuta 1925 Tatjanovka, Tomskin alue – 3. elokuuta 1994 Moskova) oli venäläinen elokuva-, televisio- ja teatterinäyttelijä, joka oli erityisesti 1970-luvulla Neuvostoliiton elokuvateollisuuden eniten käyttämiä miesnäyttelijöitä. Hänen tunnetuimpia elokuvaroolejaan ovat nimiosat Grigori Kozintsevin "Hamlet"-elokuvassa (1964) ja Igor Talankinin elokuvassa "Tshaikovski – unohtumattomia säveliä" (1970). Hän teki myös Nikolai Bobrikovin roolin suomalaisyhteistyönä tuotetussa elokuvassa "Luottamus" (1976).
Smoktunovski aloitti elokuvauransa vuonna 1956 ohjaaja Mihail Rommin alaisuudessa. Hän sai Lenin-palkinnon 1965, kansantaiteilijan arvonimen 1974 ja aivan Neuvostoliiton viime vaiheissa maan korkeimman arvonimen sosialistisen työn sankari.
Lähde:
La Romana (provinssi)
La Romana on provinssi Dominikaanisessa tasavallassa. Sen pääkaupunki on La Romana. Provinssin pinta-ala on 656 km ja väkiluku noin 262 500.
Provinssi rajautuu La Altagracian provinssiin ja Karibianmereen. Siellä on kuuluisa Casa de Campon loma-alue.
Erkki Pokki
Erkki Samuli Pokki (2. toukokuuta 1938 Oulu – 31. maaliskuuta 2014 Rovaniemi) oli suomalainen yhteiskuntatieteiden maisteri ja Ylivieskan kaupunginjohtaja.
Pokin vanhemmat olivat diplomi-insinööri Anton Daniel Pokki ja Hilja Susanne Ylioja. Hän pääsi ylioppilaaksi Rovaniemen yhteislyseosta 1958 ja valmistui yhteiskuntatieteiden kandidaatiksi Yhteiskunnallisesta korkeakoulusta Tampereella 1964.
Pokki toimi Revonlahden kunnansihteerinä 1964–1965, Sievin kunnanjohtajana ja kunnanasiamiehenä 1965–1966 sekä oli Ylivieskan kaupunginjohtaja vuodesta 1966 alkaen.
Ritarimonni
Ritarimonni ("Dianema longibarbis") on panssarimonnien heimoon kuuluva kala.
Ritarimonni kasvaa noin 8 cm pitkäksi. Sen kyljissä on hopeanhohtoisella pohjalla muutamassa rivissä pyöreitä mustia täpliä; pään alueella täplät jatkuvat pienempinä. Kaikki evät ovat vaaleanruskeita.
Ritarimonnit ovat kotoisin Amazonin valuma-alueelta.
Cargill
Cargill on yhdysvaltalainen elintarvikealan suuryritys. Vuonna 2015 se oli liikevaihdoltaan Yhdysvaltojen suurin yksityinen yritys. Yrityksen pääasiallisia liiketoiminta-aloja ovat elintarvikkeet, maataloustuotteet ja metallit.
Cargillin perustaja William W. Cargill aloitti liiketoimintansa välittämällä Minnesotassa valmistettuja viljaelevaattoreita. Cargillista kasvoi Yhdysvaltain suurin viljanvälittäjä, joka käy kauppaa myös kahvilla, polttoaineilla, rehuilla, lannoitteilla ja teräksellä. Se kuuluu maailman suurimpiin elintarvikeyhtiöihin.
Vuonna 2013 se työllisti 143 000 ihmistä 67 maassa. Yrityksen omistajasuvussa on 14 miljardööriä.
Jeff Rosenstock
Jeff Rosenstock (s. 7. syyskuuta 1982) on yhdysvaltalainen muusikko, joka on kotoisin Long Islandista. Hän on toiminut vokalistina yhtyeissä The Arrogant Sons of Bitches, Bomb the Music Industry! ja Kudrow. Hän aloitti soolouran Bomb the Music Industry! -yhtyeen eroamisen jälkeen.
Hän on perustanut oman levy-yhtiön Quote Unquote Recordsin ja on esiintynyt monien ska punk- ja folkpunk-yhtyeiden kanssa kuten Andrew Jackson Jihad tai The Smith Street Band.
Alexandra Andresen
Alexandra Gamlemshaug Andresen (s. , Oslo, Norja) on norjalainen kouluratsastaja.
Hänen liikemiesisänsä Johan H. Andresen (s. 1961) johtaa hallituksen puheenjohtajana perheyhtiö Ferdiä ja omistaa perinnön jälkeen yhä 15,2 prosenttia yhtiön osakepääomasta ja 70 prosenttia äänivallasta. Ferd-konserni on suvun osakesijoitusten ja varallisuuden hallintayhtiö. Suvun teollisuusomistus sai alkunsa kauppias Johan Henrik Andresenin (1815–1874) vuonna 1849 ostamasta ja vuoteen 2008 saakka Norjassa toimineesta tupakkayhtiö Tiedemanns Tobaksfabrikista.
Kouluratsastaja Alexandra Andresen asui, harjoitteli ja kilpaili Saksassa ainakin vuosina 2015-2016. Hän on voittanut kouluratsastuksessa nuorten EM-kisojen mitalin vuonna 2013 ja 2014, sekä 2. ja 3. sijan Ranskan Compiègnesta 2013 sekä kaksi 2. sijaa Italian Arezzosta 2014. Hänen ratsunaan oli tuolloin Belamour. Häntä sponsoroi norjalainen ratsastusvaatevalmistaja Kingsland.
Tammikuussa 2018 Alexandran uutisoitiin muuttaneen Yhdysvaltain Floridaan. Hänen äitinsä Kristin Andresen oli hieman aiemmin kritisoinut perheyritys Ferdin tukemaa Norjan ratsastajainliittoa passiivisuudesta lahjakkaiden nuorten ratsastajien ja kansainvälisen tason valmentajien etsimisessä ja kehittämisessä sekä siirrättänyt Ferdin omistamat hevoset Floridan Wellingtonissa sijaitsevalle hevosfarmille.
Volkswagen Group MQB -pohjalevy
Volkswagen Group MQB -pohjalevy (saks. "Modularer Querbaukasten") on Volkswagen Groupin kehittämä modulaarinen pohjalevy autoille, joissa moottori on sijoitettu poikittain. Sen ensimmäinen versio otettiin käyttöön Audi A3:ssa vuonna 2012. MQB:n etuja aiempiin pohjalevyratkaisuihin verrattuna ovat rakenteiden keveys, monikäyttöisyys ja alhaisemmat valmistuskustannukset.
Pohjalevyn ensimmäinen versio esiteltiin vuonna 2012 Audi A3:n yhteydessä.MQB A0 on suunniteltu B-segmentin autoja ja pieniä crossovereita varten. Ensimmäisenä se tuli käyttöön vuonna 2017 SEAT Ibizassa.MQB A1 on suunniteltu keskikokoisia crossover-malleja varten. Ensimmäinen sille perustuva malli oli SEAT Ateca.MQB A2 on suunniteltu käytettäväksi suuremmissa crossover-malleissa. Se tuli ensimmäisenä käyttöön vuonna 2015 Volkswagen Tiguanissa.
Luettelo 1960-luvun neuvostoelokuvista
Luettelo 1960-luvun neuvostoelokuvista on luettelo vuosina 1960–1969 ensi-iltansa saaneista Neuvostoliitossa tuotetuista pitkistä elokuvista. Luettelo on hyvin epätäydellinen, sillä Internet Movie Databasen mukaan Neuvostoliitossa julkaistiin vuosina 1960–1969 runsaat tuhat pitkää teatterielokuvaa. Luettelossa on kuitenkin valtaosa Suomessa suomeksi tekstitettyinä tai dubattuina esitetyistä elokuvista. Mukana on myös dokumenttielokuvia.
Suomessa esitettiin 1950-luvulta 1980-luvulle neuvostoliittolaisia elokuvia sekä televisiossa, elokuvateattereissa että elokuvakerhoissa ehkä enemmän kuin missään muussa länsimaassa. Teatterielokuvien pääasiallinen maahantuoja oli Kosmos-Filmi Oy, joka oli maailman ainoa neuvostoliittolaisten suoraan hallitsema elokuvien levitysyhtiö Neuvostoliiton ulkopuolella.
Volkswagen Tayron
Volkswagen Tayron on Volkswagenin vuodesta 2018 lähtien valmistama crossover-tyyppinen automalli, jota myydään vain Kiinan markkinoilla. Se esiteltiin Pekingin autonäyttelyssä keväällä 2018.
Julia Schröder
Julia Schröder (s. 1978 Straubing) on saksalainen viulisti. Hän syntyi musikaaliseen perheeseen ja sai ensimmäisen viulunsoiton opetuksensa isältään. Hän voitti pian ensipalkinnot "Jugend musiziert" -kilpailussa sekä kamarimusiikissa että sooloviulussa. 15-vuotiaana Schröder pääsi Münchenissä konservatorioon, jossa hän opiskeli nuoriso-opiskelijana Urs Stielerin johdolla. Mestarikursseilla Schröder kävi Ana Chumachenkon, Melos-kvarttetin, Lorand Fenyvesin, Saschko Gawrilofin ja Adelina Opreanin johdolla.
Schröder on soittanut muun muassa Il giardino armonicossa ja lukuisissa sinfoniaorkestereissa. Hänen kamarimusiikkikumppaneitaan ovat olleet Trio Parnassus, Christoph Berner, Werner Güra, Angela Hewitt, Gidon Kremer, Gérard Wyss, Dorothee Oberlinger, Marcel Ponseele, Maurice Steger ja Christian Zacharias. Vuonna 2012 Schröder aloitti toiminnan Merel-kvartetin jäsenenä. Vuonna 2004 hän aloitti toimimisen Baselin kamariorkesterin konserttimestarina.
Vuonna 2010 Schröderistä tuli viulunsoiton professori Freiburg im Breisgaussa.
Ridván
Ridván on kaksitoistapäiväinen juhla Bahai-uskonnossa. Ridvánin vietto sai alkunsa vuonna 1863 Baghdadissa, puurtarhassa jonka bahá'ít ovat sittemmin tunteneet nimellä Ridvanin puutarha.
Tuolloin Baha’ullah, bahá'í-uskon perustaja, ilmaisi oman profeetallisen asemansa ja tehtävänsä Jumalan sanasaattajana tälle aikakaudelle sekä hahmotteli opetustensa tavoitteet ihmiskunnan henkisen ja aineellisen hyvinvoinnin edistämiseksi.
Ridván on paitsi henkisen myös hallinnollisen uudistumisen aikaa. Ridvanin ensimmäisenä päivänä, 21. huhtikuuta, paikalliset yhteisöt valitsevat yhdeksänjäseniset hallintoelimensä, henkiset neuvostot. Kansalliset neuvostot valitaan tavallisesti myöhemmin ridvanin aikana pidettävissä kansallisissa vuosikokouksissa.
Lisäksi joka viides vuosi valitaan maailmanlaajuisen bahá'í-yhteisön korkein hallintoelin, Yleismaailmallinen oikeusneuvosto, jonka toimipaikka on Haifa, Israel.
La Vega
La Vega on provinssi Dominikaanisessa tasavallassa. Sen pääkaupunki on Concepción de La Vega. Provinssin pinta-ala on 2271 km ja väkiluku noin 405 500.
Provinssi sijaitsee maan vuoristoisessa keskiosassa. Constanzan ympäristö tunnetaan viileästä säästä ja lauhkean vyöhykkeen hedelmien kuten omenien kasvatuksesta. San Juanin piirikunnassa on maan hienoimmat vuoristomaisemat.
Louis Delga
Louis Delga, tunnetaan myös nimellä Louis Dega (1890, Marseille, Ranska – 1945, Ranskan Guayana) oli ranskalainen vanki Ranskan Guayanan Pirunsaarella.
Hänet tuomittiin viideksitoista vuodeksi vankeuteen petoksesta ja väärennöksesta. Hän ystävystyi vankilassa ollessaan Henri Charrièren (tunnetaan myös nimellä "Papillon").
He kärsivät tuomiotaan ensin Caenin vankilassa, Ranskassa, ennen siirtoaan Etelä-Amerikkaan vuonna 1932. Delga maksoi Charrièrelle suojeluksesta muilta vangeilta, ja heistä tuli lopulta parhaat ystävät vankeuden aikana.
Delga ja Charrière olivat molemmat mukana Papillon-elokuvassa, jossa Delgaa esitti Dustin Hoffman, ja Charrièrea Steve McQueen, jossa heidän seikkailunsa olivat vahvasti dramatisoituja.
Delga kuoli vankeudesta vapauduttuaan Ranskan Guyanassa vuonna 1945.
Palearktinen alue
Palearktinen alue on eläinmaantieteellinen alue tai osa-alue, johon kuuluvat Eurooppa, Aasia Himalajasta pohjoiseen ja Afrikka Saharasta pohjoiseen.
Nearktinen alue
Nearktinen alue on eläinmaantieteellinen alue tai osa-alue, johon kuuluvat Grönlanti ja Pohjois-Amerikka Meksikosta pohjoiseen.
Conficap
Conficap Oy on suomalainen perheyritys, jonka omistaa vuorineuvos Maarit Toivanen lapsineen. Yritys syntyi 30.4.2018, kun Onvest Oy:n liiketoiminta jaettiin kahteen perustettavan yhtiöön.
Conficapin liiketoimintaan lukeutuvat urakointi- ja kiinteistöpalveluja tuottava Are-konserni, arvopaperisijoittamista harjoittava Conficap Invest Oy sekä kiinteistöliiketoiminta. Kiinteistöliiketoiminta koostuu pääasiassa osuuksista kotimaisissa ja ulkomaisissa kiinteistökehityshankkeissa.
Yhtiön toimitusjohtajana toimii Timo Alamiekkaoja. Conficapin toimitilat sijaitsevat Vantaan Tikkurilassa.
Conficapin juuret juontavat yli sadan vuoden taakse Onvest-konserniin ja perheyhtiö Onniseen. Onninen on perustettu vuonna 1913 Turussa, kun liikemies Alfred Onninen päätti ryhtyä vesijohtoalan urakoitsijaksi. Vuonna 1927 liiketoiminnan painopiste siirrettiin Turusta Helsinkiin ja syntyi Vesijohtoliike Onninen Oy. 1920-luvulla liiketoiminta laajeni asennustoiminnasta tukkukauppaan, ja sotien jälkeen alkoi valtakunnallisen toimipaikkaverkoston rakentaminen. 1990-luvun yritysjärjestelyjen myötä talotekniikka- ja kiinteistöpalveluyritys Are Oy siirtyi osaksi perheyritystä.
Kesäkuussa 2016 Onvest Oy myi Onninen Oy:n koko osakekannan Kesko Oyj:lle. Lokakuussa 2017 Onvest Oy kertoi, että yhtiö purkautuu ja liiketoiminta jakautuu kahteen perustettavaan yhtiöön, jotka jatkavat toimintaansa suomalaisen perheyhtiön arvo- ja osaamispohjalta. Maarit Toivasen ja hänen lastensa omistaman perustettavan yhtiön nimi on Conficap Oy. Marja Toivasen ja Maria Toivanen-Warraksen omistaman perustettavan yhtiön nimi puolestaan on Onvest Oy.
Holarktinen alue
Holarktinen alue on eliömaantieteellinen alue, johon kuuluvat Euraasia Himalajalta pohjoiseen, Afrikka Saharasta pohjoiseen sekä Pohjois-Amerikka Meksikosta pohjoiseen. Holarktinen alue koostuu palearktisesta alueesta ja nearktisesta alueesta.
Telluurivety
Telluurivety eli tellaani on epäorgaaninen yhdiste, ja yksinkertaisin telluurin hydridi. Se on väritöntä kaasua, jolla on erittäin epämiellyttävä mädäntynyttä valkosipulia muistuttava haju, joka voidaan aistia jo erittäin pieninä pitoisuuksina. Suurempina pitoisuuksina se haisee mädäntyneelle purjolle.
Telluurivety on kemiallisesti ja rakenteellisesti samanlainen seleenivedyn kanssa, ja molemmat ovat vesiliuoksina happoja.
USS Amphitrite (BM-2)
USS Amphitrite (runkonumero BM-2) oli Yhdysvaltain laivaston vuonna 1883 vesille laskettu Amphitrite-luokan monitori.
Alus tilattiin Harlan and Hollingsworthilta Wilmingtonista Delawaresta, missä köli laskettiin vuonna 1874. Alus laskettiin vesille 7. kesäkuuta 1883 kumminaan neiti Nellie Benson ja otettiin palvelukseen 23. huhtikuuta 1895 Norfolkin laivastontelakalla päällikkönään William C. Wise.
Charlotte Mew
Charlotte Mew (15. marraskuuta 1869 – 24. maaliskuuta 1928) oli englantilainen runoilija, jonka tuotanto sijoittuu viktoriaanisen ajan ja modernismin väliseen murroskauteen. Monet hänen runoistaan käsittelevät uskontoa, luontoa ja naisen asemaa. Mew’n ensimmäinen runokokoelma "The Farmer’s Bride" ilmestyi vuonna 1916. Thomas Hardy piti Mew’ta aikakautensa parhaana naisrunoilijana. Virginia Woolfin mukaan Mew oli ”erittäin hyvä ja kiinnostava ja erilainen kuin kaikki muut”. Sisarensa kuoleman jälkeen Mew sairastui masennukseen ja teki itsemurhan.
USS Terror (BM-4)
USS Terror (runkonumero BM-4) oli Yhdysvaltain laivaston vuonna 1883 vesille laskettu Amphitrite-luokan monitori.
Alus tilattiin William Cramp and Sonsilta Philadelphiasta Pennsylvaniasta, missä köli laskettiin vuonna 1874. Aluksen valmistus eteni kolme vuotta ennen töiden keskeyttämistä vuonna 1877. Työt jatkuivat kuusi vuotta myöhemmin ja alus laskettiin vesille 24. maaliskuuta 1883. Alus luovutettiin 1877 keskeneräisenä laivastolle, joka siirsi sen New Yorkin laivastontelakalle. Työt aluksella jatkuivat hitaasti ja se otettiin palvelukseen 15. huhtikuuta 1896 päällikkönään P. F. Harrington.
Kupittaan ruotsalaistaloalue
Kupittaan ruotsalaistaloalue on Turkuun talvisodan jälkeen 1940-luvun alussa rakennettu tehdasvalmisteisten puutalojen alue, jonka taloista suurin osa saatiin Ruotsista lahjoituksena. Kupittaan läheisyydessä, kaupunginosissa II ja III sijaitseva ruotsalaistaloalue sijoittuu Kunnallissairaalantien, Kupittaankadun, Uudenmaankatuun ja Sepänkadun rajaamalle alueelle. Alue on inventoitu Valtakunnallisesti merkittäväksi rakennetuksi kulttuuriympäristöksi.
Jo 1920-luvulla Kupittaasta oli tarkoitus muodostaa puutarhakaupunginosa, jossa pienasutuksen asumismukavuus olisi yhdistetty maaseutumaiseen viihtyisyyteen ja terveellisyyteen. Ajatus ei toteutunut ennen talvisodan loppumista. Ruotsissa järjestettiin tuolloin kansalaiskeräys sodan nuijiman naapurimaan hyväksi. Koska valuutanvientikiellon vuoksi Ruotsista ei voinut tuoda Suomeen rahaa, keräysvaroilla kustannettiin tyyppitaloja helpottamaan Suomen jälleenrakentamista ja asuntopulaa. Alun perin talot oli tarkoitettu karjalaiselle siirtoväelle, sotainvalideille ja pommituksista kärsineille. Ruotsi lahjoitti Suomeen kaikkiaan 2000 tehdasvalmisteista puutaloa, joista 75 on pystytetty Kupittaan ruotsalaistaloalueelle.
Suomeen toimitettujen talojen yleisin tyyppi oli kaksi huonetta ja keittiön käsittävä kokonaisuus. Suurempia kolmen huoneen taloja toteutettiin vain Helsinkiin ja Turkuun. Lahjoitustalotyypit suunniteltiin Suomessa, Ruotsissa tehtiin työ- ja asennuspiirustukset teollista tuotantoa varten. Muun muassa arkkitehti Lauri Pajamies suunnitteli kaupunkeihin tulevia yleensä reilun 50 neliön asuntoja ilman ullakkoa. Maaseudulle tarkoitettuja asuntoja suunnittelivat arkkitehdit Urho Orola ja Jalmari Peltonen. Ne olivat puolitoistakerroksisia ja huoneita oli myös ullakolla. Näistä suurin osa päätyi kuitenkin kaupunkeihin.
Kupittaan ruotsalaistaloalueen rakennukset ovat ulkoasultaan hyvin samanlaisia. Talojen valmistuessa ulkovuoraus oli toteutettu pystyrimalautauksena, taloissa oli huopakatot ja kaksi- tai kolmijakoiset ikkunat. Turun kaupunki vastasi talojen pystyttämisestä ja kaupunki rakennutti myös talojen perustukset ja kellarit.
Isosorsimo
Isosorsimo ("Glyceria maxima") on heinäkasvien (Poaceae) heimoon, sorsimoiden ("Glyceria") sukuun kuuluva kasvilaji. Se on suurikokoinen vedessä kasvava heinälaji, joka muodostaa laajojakin kasvustoja. Isosorsimo muistuttaa jonkin verran lännenisosorsimoa eli myllysorsimoa ("Glyceria grandis"), mutta lajit ovat erotettavissa toisistaan muun muassa yleisvärityksen, lehtien leveyden ja tähkylöiden kukkien lukumäärän sekä kaleiden ulkonäön perusteella. Isosorsimo muistuttaa hieman myös järviruokoa ("Phragmites australis"), mutta on erotettavissa siitä esimerkiksi kielekkeen ulkonäön perusteella.
Isosorsimon varret voivat kasvaa jopa kolme metriä korkeiksi ja sillä on suikertava juurakko. Lehdet voivat olla noin senttimetrin levyisiä, vaaleankirkkaanvihreitä ja kärjistään äkillisesti kapenevia. Kieleke on lyhyt ja kalvomainen. Isosorsimon kukinto on suurikokoinen ja runsashaarainen röyhy, jonka tähkylät ovat 6–8 mm pitkiä. Tähkylöissä on enintään yhdeksän kukkaa, jotka ovat yleensä vihreän ja violetin kirjavia. Tähkylöiden kaleet ovat kalvolaitaisia; ulkokale on 3–4 mm pitkä. Ulkohelpeet ovat tylppäkärkisiä ja kärjistään kalvomaisia. Isosorsimo kukkii heinä–elokuussa.
Isosorsimo kasvaa etenkin runsasravinteisten järvien rannoilla. Suomessa isosorsimoa tavataan lähinnä vain Etelä-Suomessa. Isosorsimo on luokiteltu Suomessa haitalliseksi vieraslajiksi.
Staasiekseema
Staasiekseema aiheutuu laskimoverenkierron häiriöstä. Iholla voi olla pigmentaatiota, sinerrystä ja hilseilyä ja oireet löytyvät usein säären mediaalisivulta.
http://www.duodecimlehti.fi/lehti/2013/17/duo11195
Kuva: http://www.kaypahoito.fi/web/kh/suositukset/suositus?id=imk00190
Formicini
Formicini on alaheimon suomumuurahaiset suuri tribus, johon Suomessa kuuluu ainoastaan suku "Formica".
USS Porter (TB-6)
USS Porter (runkonumero TB-6) oli Yhdysvaltain laivaston vuonna 1896 vesille laskettu Porter-luokan torpedovene.
Alus tilattiin Herreshoff Manufacturing Companyltä Bristolista Rhose Islandilta, missä köli laskettiin helmikuussa 1896. Alus laskettiin vesille 9. syyskuuta 1896 kumminaan neiti Agnes M. Herreshoff ja otettiin palvelukseen 20. helmikuuta 1897 Newportissa Rhode Islandilla päällikkönään luutnantti John Charles Fremont.
USS Porter
USS Porter voi tarkoittaa seuraavia Yhdysvaltain laivaston aluksia:
Spironolaktoni
Spironolaktoni (CHSO) on steroideihin kuuluva orgaaninen yhdiste. Yhdistettä käytetään lääketieteessä muun muassa nesteenpoistolääkkeenä. Spironolaktoni kuuluu WHO:n julkaisemaan luetteloon tärkeimmistä lääkeaineista.
Huoneenlämpötilassa spironolaktoni on kiteinen kiinteä aine. Se ei käytännöllisesti katsoen liukene veteen, mutta liukenee useisiin orgaanisiin liuottimiin. Spironolaktoni on optisesti aktiivinen yhdiste ja sen ominaiskiertokyky kloroformiliuoksessa on -33,5. Spironolaktoni sitoutuu aldosteronireseptoriin sekä androgeenireseptoriin ja toimii niiden antagonistina eli estää reseptorin toiminnan. Tämän seurauksena natriumin, kloridin ja veden erittyminen munuaisista lisääntyy ja nestettä poistuu elimistöstä. Kaliumin erittyminen sen sijaan vähenee. Spironolaktoni on aihiolääke ja metaboloituu aktiiviseksi metaboliitiksi kanrenoniksi maksassa. Spironolaktonia käytetään nesteenpoistolääkityksenä muun muassa sydämen vajaatoiminnan hoidossa. Muita käyttökohteita ovat hirsutismin, naisten hiustenlähdön ja aknen hoito.
Huomattavin spironolaktonin haittavaikutus on kaliumin kertyminen elimistöön ja tästä seuraava hyperkalemia. Muita mahdollisia haittavaikutuksia ovat pääkipu, väsymys, rintojen suureneminen miehillä, impotenssi, epäsäännöllinen kuukautiskierto naisilla, allergiset iho-oireet ja granulosytoosi.
Spironolaktonia valmistetaan lähtien dehydroepiandrosteronista. Ensimmäisessä vaiheessa se reagoi metallisen natriumin tai litiumin läsnä ollessa etyynin kanssa muodostaen additiotuotteen. Tämä seuraa reaktio metyylimagnesiumbromidin kanssa ja reaktio hiilidioksidin kanssa, jolloin muodostuu karboksyylihappo. Muodostunut johdannainen pelkistetään vedyttämällä, jolloin muodostuu rengasrakenteinen esteri eli laktoni. Tämän jälkeen steroidirungon hydroksyyliryhmä hapetetaan ketoniksi Oppenauer-hapetuksella. Spironolaktonin synteesin kaksi viimeistä vaihetta ovat reaktio kloraniilin ja tioetikkahapon kanssa.
ARIA Awards
ARIA Awards (myös ARIA Music Awards, viralliselta nimeltään The Australian Recording Industry Association Music Awards) on Australian musiikiialan järjestön ARIAn vuosittainen tilaisuus, jossa palkitaan vuoden parhaita australialaisia musiikintekijöitä. Australian tärkeimmäksi musiikkipalkintotilaisuudeksi noussut tilaisuus järjestettiin ensimmäisen kerran vuonna 1987.
Palkintokategoriat on jaettu kolmeen luokkaan: varsinaiset Aria Awards (20 kategoriaa), Fine Arts Awards (4) ja Artisan Awards (3). Lisäksi epäsäännöllisesti palkittavassa Achievement Awards -luokassa on kolme kategoriaa, kuten elämäntyöpalkinto. Lakkautettuja kategorioita on 16.
USS Wompatuck
USS Wompatuck (runkonumero YT-27 ja YO-64) oli Yhdysvaltain laivaston vuonna 1898 lunastama rautarunkoinen potkurilla varustettu hinaaja.
Alus tilattiin Harlan and Hollingsworthilta Wilmingtonista Delawaresta ja se valmistui vuonna 1886 nimellä "Atlas". Laivasto osti 4. huhtikuuta 1898 aluksen Standard Oil Companyltä nimeten sen samalla "USS Wompatuckiksi". Alus varustettiin New Yorkin laivastontelakalla ja se otettiin palvelukseen 6. huhtikuuta 1898 päällikkönään luutnantti Charles W. Jungen.
Alus liitettiin Pohjois-Atlantin laivueeseen, joten se lähti 16. huhtikuuta New Yorkista Norfolkin, Port Royalin ja Key Westin kautta Karibialle. Alus saapui Havannaan 30. huhtikuuta toimittaen varusteita ja postia Kuubaa piirittäville laivueen aluksille.
Crno i belo
Crno i belo (suom. Musta ja valkoinen), on Kaliopin kappale, joka edusti Makedoniaa vuonna 2012 euroviisuissa. Kappale sai loppukilpailussa 71 pistettä ja jakoi sijan 12 Romanian kanssa. 
Kappaleesta oltiin tehty myös englanninkielinen versio "Black and white", mutta euroviisuissa Kaliopi esitti makedoniankielisen version.
Katharina Andresen
Katharina Gamlemshaug Andresen (s. , Oslo, Norja) on norjalainen yliopisto-opiskelija ja miljardööriperijätär. Hän peri vuonna 2007 siskonsa Alexandra Andresenin tavoin isältään 42,2 prosentin omistusosuuden sukuyhtiö Ferdistä. Siskokset nostettiin loppuvuodesta 2015 perintönsä vuoksi julkisuuteen Norjassa ja vuonna 2016 kansainvälisesti maailman nuorimpina dollarimiljardööreinä. Maaliskuussa 2018 yhdysvaltalainen talousjulkaisu Forbes arvioi kummankin varallisuudeksi 1,4 miljardia dollaria.
Hänen liikemiesisänsä Johan H. Andresen (s. 1961) johtaa hallituksen puheenjohtajana perheyhtiö Ferdiä ja omistaa perinnön jälkeen yhä 15,2 prosenttia yhtiön osakepääomasta ja 70 prosenttia äänivallasta. Ferd-konserni on perheen osakesijoitusten hallintayhtiö, ja jatkaa suvun perinteitä teollisuuden suursomistajuudesta. Suvun teollisuusomistus sai alkunsa kauppias Johan Henrik Andresenin (1815–1874) vuonna 1849 ostamasta ja vuoteen 2008 saakka Norjassa toimineesta tupakkayhtiö Tiedemanns Tobaksfabrikista.
Katharina Andresen opiskeli Amsterdamin yliopiston kytkeytyvässä korkeakoulussa (Amsterdam University College) sosiaalitieteitä vuosina 2015–2016 ja jatkoi sitten Norjan BI-kauppakorkeakoulussa () 2017–2018 (BBA-tutkinto).
Hän sai loppuvuodesta 2017 rattijuopumuksesta suuret sakot, lyhyen vankeusrangaistuksen ja puolentoista vuoden ajokiellon ajettuaan 0,6 promillen humalassa. Norjassa ja Ruotsissa rattijuopumusraja on 0,2 promillea, eli tuntuvasti Suomessa säädettyä 0,5 promillea alhaisempi.
Keravan helluntaiseurakunta
Keravan helluntaiseurakunta on Suomen Keski-Uudellamaalla Keravalla toimiva helluntaiseurakunta. Seurakuntaan kuului vuoden 2018 alussa 440 henkilöä. Perinteisen Jumalanpalvelus toiminnan lisäksi seurakunta järjestää Elämän Leipää -ruokajakelua ja lapsille suunnattuja muskareita.
Keravan helluntaiseurakunnan toiminta alkoi vuonna 1935 Helsingin Saalem-seurakunnan rukouspiirinä. Varsinainen itsenäinen seurakunta perustettiin 5. lokakuuta 1952. Tämä oli ensimmäinen seurakunta Keravalla. Seurakunnan nimeksi tuli Keravan Saalem. Seurakunnan vanhimmistoon nimettiin: O. V Laitinen, Toivo Koskela, Tauno Poikolainen, Edvard Moilanen ja Teuvo Jokisalo.
Seurakunnan perustajajäseniä olivat. Matilda Adamsson, Eila Auvinen, Hillevi ja Teuvo Jokisalo, Helmi Kytökoski, Elina Laitinen, Jorma Lehvonen, Taimi Pitkäniemi, Lyyli Sarenius ja Ella Veikkolainen. Vuoden kuluttua seurakunnan järjestäytymisestä jälkeen perustettiin Keravan Rukoushuoneyhdistys 20.11.1953. Ensimmäiseen yhdistyksen hallitukseen kuuluivat edellä mainitut vanhimmiston jäsenet.
Lähetystyö alkoi konkreettisesti vuonna 1955.
Ensimmäisen rukoushuoneen rakentaminen aloitettiin 3.7.1956. Tontti sijaitsi Seunalantie 31:ssä. Työ tehtiin pääasiassa talkoovoimin. Lopputarkastus pidettiin 18.12.1958. Sanomalehti Keski-Uusimaa kirjoitti 19.12.1956 ilmestyneessä numerossaan uudesta rukoushuoneesta mm. ”Keravan Saalem-seurakunnan rukoushuone valmistunut. Suuri saavutus 60 –henkiselle yhdyskunnalle."
Yhdeksänkymmentä luvulle tultaessa rukoushuone oli käynyt auttamatta liian pieneksi yhä lisääntyvälle seurakunnalle. Uuden rukoushuoneen rakennustyöt aloitetettin Kuparisepänkatu 6 -osoitteeseen ja rukoushuoneen vihkiäiset pidettiin 17.04.1993.
Seurakunta päätti vuoden 2001 vuosikokouksessa vaihtaa seurakunnan nimen Keravan Saalemista Keravan Helluntaiseurakunnaksi.
Hope Never Dies
Hope never dies on Marta Jandován ja Václav Noid Bártan kappale, joka 10.3.2015 valittiin edustamaan Tšekkiä vuoden 2015 Eurovision laulukilpailussa.
Kappale sijoittui kolmanneksitoista toisessa semifinaalissa 33 pisteellä eikä edennyt finaaliin asti.
Sitku
Sitku on yhtye, jonka muodostavat laulaja-kitaristi Rosa-Maria ja räppäri Tiia Karoliina. Duo julkaisi keväällä 2017 Helsinkiin sekä lämmittelemällä Haloo Helsinki! -yhtyettä Hulluuden Highway -kiertueen keikoilla. Sitku esiintyi samana vuonna myös muun muassa Tubeconissa ja Helsinki Priden puistojuhlassa.
Yhtyeeltä ilmestyi huhtikuussa 2018 "Täs on ollu vähän kaikenlaista" -esikoisalbumi. Live-kokoonpanoon kuuluvat Rosa-Marian ja Tiia Karoliinan lisäksi rumpali Jakke Saarinen, sekä tuottaja Erno Laitinen.
Avain kuuluu vain sinulle
Avain kuuluu vain sinulle ("Kljutš bez prava peredatši") on Dinara Asanovan ohjaama neuvostoliittolainen koulumaailmaan sijoittuva draamaelokuva, jonka on käsikirjoittanut Georgi Polonski.
Armeijasta eläköitynyt upseeri Kirill Aleksejevitsh saa paikan koulun rehtorina, mutta joutuu vaikeuksiin sotilasyhteisöä kaoottisemmassa työympäristössä. Hän joutuu vastakkain erityisesti oppilaiden suosikin, kirjallisuutta opettavan viisaan ja ymmärtäväisen Marinan kanssa.
Tikan päätä ei särje
Tikan päätä ei särje ("Ne bolit golova u djatla") on Dinara Asanovan ohjaama neuvostoliittolainen nuorten draamaelokuva vuodelta 1975. Elokuva kertoo varhaisnuorten koulumaailmasta, jossa rumpuja soittava 14-vuotias poika ei oikein löydä paikkaansa. Kesälomallaan hän myös kokee ensirakkauden. Elokuva oli harvoja neuvostoelokuvia, jotka avoimesti kritisoivat koululaitosta.
Elokuva oli Asanovan esikoisohjaus ja aloitti Asanovan pitkän yhteistyön käsikirjoittaja Juri Klepikovin kanssa.
Abbaye de Tamié
Abbaye de Tamié on Ranskan Savoiessa sijaitsevassa Abbaye Notre-Dame de Tamién luostarissa valmistettava lehmänmaitojuusto.
Sisterssiläiset munkit perustivat Abbaye Notre-Dame de Tamié-luostarin vuonna 1133. Luostaria ympäröivä alue on erinomaista laidunmaata ja luostarissa alettiinkin valmistaa juustoa heti sen perustamisen jälkeen. Alkuperäisen juuston on sanottu muistuttaneen enemmän gruyère-juustoa, mutta sen alkuperäinen resepti katosi Ranskan vallankumouksen aikana. Luostari lopetti toimintansa, mutta munkit palasivat vuonna 1861, jolloin alettiin valmistaa juustoa Port Salut-juuston reseptillä. Nykyinen Abbaye de Tamié on tulos joistakin muutokista Port Salutin reseptiin. Nykyisin luostarin noin 70:tä munkista noin puolet osallistuu juuston valmistukseen. Juuston valmistaminen on koneistettu.
Juustoa valmistettaessa lehmän raakamaito lämmitetään 34 °C asteeseen, jolloin seokseen lisätään siirrosviljelmä ja juoksute. Valmis juustomassa leikellään pieniksi paloiksi ja asetetaan muotteihin. Muotteja käännellään ja puristetaan kolmen tai neljän tunnin ajan, jolloin ne kuivataan tunnin tai kolmen ajan. Juusto kypsyy luostarin kellareissa noin 14 °C lämpötilassa. Kypsymisen aikana juustoa pestään ja käännellään. Valmis juusto on kypsynyt noin 40 päivää. Juustoa myydään ohuina kiekkoina kahdessa eri koossa, "Grand Modèle" on painoltaan noin 1,6 kiloa ja "Petit Modèle" noin 0,6 kiloa.
Valmiin juuston kuori on väriltään beesi tai sahraminkeltainen. Kuotressa on myös ohut kerros valkoista hometta. Pehmeässä sisällössä on joitakin reikiä. Juuston makua on kuvailtu pähkinäiseksi ja maitoiseksi. Juuston maku voimistuu sen ikääntyessä.
BMW 1-sarja (F52)
BMW F52 on BMW:n vuodesta 2017 lähtien Kiinan markkinoille valmistama keskiluokan neliovinen sedan. Hatchback-korisesta 1-sarjalaisesta (F20) poiketen se on etuvetoinen ja perustuu samalle pohjalevylle kuin esimerkiksi BMW 2-sarjan Active Tourer. Malli esiteltiin Kantonin autonäyttelyssä marraskuussa 2016.
Moottorivaihtoehdot ovat kolmisylinterinen 1,5-litrainen 118i (136 hv) sekä nelisylinteriset 2,0-litraiset 120i (192 hv) ja 125i (231 hv).
Jarmo Kölhi
Jarmo Juhani Kölhi (16. syyskuuta 1929 Nuijamaa – 7. toukokuuta 2002 Lappeenranta) oli suomalainen varatuomari ja kaupunkineuvos, joka toimi yli neljännesvuosisadan Lappeenrannan kaupunginjohtajana.
Jarmo Kölhi syntyi opettajien Lauri Aleksanteri Kölhi ja Ilmi Annikki Verho perheeseen. Hänen ensimmäinen puolisonsa 1952–1984 oli toimittaja Pirjo Anneli Torja ja toinen vuodesta 1984 varatuomari Virpi Iiris Terävä. Kölhi tuli ylioppilaaksi 1951 ja valmistui lainopin kandidaatiksi Helsingin yliopistosta 1955, varatuomarin arvon hän sai 1961. Hän toimi asianajotoimiston apulaisena 1955–1956 ja Oulussa liikevaihtoverotoimiston tarkastajana ja vt. lainopillisena apulaisjohtajana 1957. Raahessa Kölhi oli verotoimiston johtaja 1957–1961 ja pormestari 1961–1965. Lappeenrannan kaupunginjohtajana hän toimi 1965–1992. Kölhillä oli runsaasti yhteiskunnallisia ja liike-elämän luottamustoimia. Kaupunkineuvoksen arvonimi hänelle myönnettiin 1994 ja samana vuonna hänestä tuli Lappeenrannan teknillisen korkeakoulun kunniatohtori. Kölhi vaikutti osaltaan merkittävästi korkeakoulun sijoittumiseen Lappeenrantaan. Hänen kaupunginjohtajan toimikaudellaan Lappeenrantaan liitettiin Lauritsala, Lappee ja Nuijamaa.
Volkswagen Saveiro
Volkswagen Saveiro on Volkswagenin vuodesta 1982 lähtien Etelä-Amerikan markkinoille valmistama lava-automalli, joka perustuu Volkswagen Goliin.
Ensimmäisen sukupolven Saveiro perustuu kahta vuotta aikaisemmin markkinoille tulleeseen ensimmäisen sukupolven Volkswagen Goliin.
Toisen sukupolven Saveiron perustana on vuonna 1994 markkinoille tullut toisen sukupolven Volkswagen Gol. Mallia myytiin Meksikossa nimellä Volkswagen Pointer Pick Up.
Kolmannen sukupolven Saveiro perustuu Volkswagen Golin ohella samalle A04-pohjalevylle kuin esimerkiksi Polo IV.
Saveiro koki vuonna 2013 kasvojenkohotuksen, jossa uudistettiin muun muassa sen keulan ilmettä. 
Toinen kasvojenkohotus tuli vuonna 2016, jolloin auto sai uusia Volkswagen-malleja vastaavan keulan ilmeen sekä täysin uudistetun sisustan.
María Trinidad Sánchez
María Trinidad Sánchez on provinssi Dominikaanisessa tasavallassa. Sen pääkaupunki on Nagua. Provinssin pinta-ala on 1211 km ja väkiluku noin 141 000.
Provinssi sijaitsee maan pohjoisrannikolla. Siellä on kansallispuisto ja Cabreran rantalomakohde.
Afuega’l Pitu
Afuega’l Pitu on Espanjan Asturian alueella valmistettava lehmänmaitojuusto.
Afuega’l Pitua pidetään yhtenä Espanjan vanhimmista juustoista. Juustolla on ollut suojattu alkuperäisnimitys vuodesta 2004 lähtien.
Juustoa valmistetaan lehmänmaidosta, joka saostetaan 22–32 °C lämpötilassa. Saostukseen käytetään vähäinen määrä juoksutetta, ja saostamiseen kuluu 15–20 tuntia. Juusto kypsyy 4–15 °C asteen lämpötilassa 75–85 prosentin ilmankosteudessa. Valmista juustoa myydän vaihtelevasti tuoreena tai keskikypsänä. Valmiita juustoja on eri tyyppejä, jotka eroavat toisistaan jonkin verran muodoltaan, kypsyydeltään ja raaka-aineiltaan. "De trapu" tai "de trapo" on muodoltaan päärynänmuotoinen ja painoltaan noin 500 grammaa. "Atroncau" tai "atroncado" muistuttaa muodoltaan alassuin käännettyä kukkaruukkua ja on painoltaan noin 250 grammaa. Joihinkin juustoihin lisätään paprikaa, jolloin jmuustoa kutsutaan "punaiseksi" ("roxu" tai "roju"). Ilman paprikaa tehtyä juustoa kutsutaan vastaavasti valkoiseksi ("blancu" tai "blanco"). Suojatun alkuperäisnimityksen mukaista juustoa valmistetaan vuosittain noin 137 000 kiloa. Valmiiseen juustokiloon kuluu hieman alle kahdeksan litraa maitoa.
Nuoren juuston kuori on valkoinen ja pehmeä, ja kypsemmän juuston kuori on kostea ja väriltään ruskeankeltainen. Kuoressa saattaa olla valkoisia tai homeensinisiä kohtia. Juuston makua on kuvailtu maitoiseksi, happamaksi ja suolaiseksi. Maku voimistuu juuston kypsymisasteen mukaan.
Wismarin torvi
Wismarin torvi tai joskus myös Wismarin lur on Skandinavian pronssikauteen liitetty varhainen pronssinen luri eli pronssitorvi, joka on löytynyt Pohjois-Saksasta Mecklenburgista noin kuuden metrin syvyydestä suoturpeesta. Se on muita lureja vähemmän kaareva ja niitä lyhyempi. Sillä ei vielä tuolloin ollut suuaukon edessä koristekiekkoa, kuten on ollut myöhemmillä lureilla. Se ajoitetaan yleensä 1300–1100 eaa. eli Monteliuksen periodille III, mutta kalliopiiroksien ja muiden seikkojen vuoksi sille on ehdotettu ajoitukseksi myös periodi I tai periodin II alkupuoliskoa. Silloin sen ajoitus siirtyisi ajalle 1600–1400 eaa. Samantapaisia torvia on löytynyt Pohjois-Saksasta myös Parchimin läheltä Bochinista ja Teterowista.
Wismarin torvesta löytyivät ainoastaan kolme pronssista osaa, jotka kuvaillaan seuraavassa. Muu osa torvesta oli ollut orgaanista ainetta, josta ei ole jäänyt maatumisen vuoksi mitään jäljelle. Ennallistettu torvi noudattaa pronssiosien muotoja ja siksi torvi muistuttaa alkuhärän valtavaa sarvea, jonka terävässä päässä on torven suukappale. Suukappale on pronssia, ja se on noin 17,5 senttimetriä pitkä, ja suukappaleen suuhun tulevan osan ulkohalkaisija on noin 3 senttimetriä ja ilma-aukon halkaisija lähes 2 senttimetriä leveä. Torven keskellä olevan renkaan halkaisija on yli 6 senttimetriä, ja rengas on 2 senttimetriä leveä. Renkaassa on lenkki kantohinaa varten.
Torven suuaukossa on pronssinen koriste- ja vahvikerengas, joka on 15 senttimetriä pitkä. Koska torven muoto on sarvimainen, on vahvikerenkaan halkaisija suuaukostaan 12,5 senttimetriä ja toisesta päästään 10 senttimetriä. Suuaukon rengas on koristeltu niin, että se jakautuu ensin seitsemään rengasmaiseen segmenttiin. Niihin on piirretty toistuvia koristekuvioita, jotka esitellään suuaukosta alkaen:
Useiden segmenttien alueilla on niittejä.
Pryderi
Pryderi on walesilaisissa taruissa Pwyllin ja Rhiannonin poika. Eräs Rhiannonin hylkäämistä kosijoista, nimeltään Gwawl, ryösti Pryderin kätkyeestään. Pryderin kasvatti päällikkö Teyrnon Twyrf Liant, joka löysi kolme päivää vanhan Pryderin tallistaan. Kun Teyrnon löysi lapsen, tämä oli ikäisekseen suuri ja poikkeuksellisen kehittynyt. Kun poika täytti neljä vuotta, huomasivat hänen kasvattivanhempansa tämän muistuttavan Dyfedin valtiasta Pwylliä, ja tajusivat, että löytölapsi oli Pwyllin kadonnut poika. He palauttivat tämän vanhemmilleen ja saivat avokätisen palkkion huolenpidostaan. Poikaa kutsuttiin pienenä nimellä "Gwri" (Kultakutri), mutta kun hänet palautettiin vanhemmilleen, nämä antoivat hänelle nimen "Pryderi" ("Huoli"). Myöhemmin Pryderi seurasi isäänsä Dyfedin ja Annwnin hallitsijana.
Pryderi esiintyy kaikissa Mabinogion-tarukokoelman Mabinogin neljä haaraa -tarinoissa.
It’s All About You
It’s All About You (suom. Kaikki johtuu sinusta) on Juliana Pashan kappale. Se edusti Albaniaa vuoden 2010 euroviisuissa, jossa se sijoittui sijalle 16 saaden finaalissa 62 pistettä.
Kappaleen lavashow’ssa nähtiin Julianan lisäksi myös kolme taustalaulajaa ja viulisti.
Suvi Valli
Suvi Valli (s. 1977 Viitasaari) on suomalainen runoilija. Lapsuutensa Anjalankoskella viettänyt Valli on opiskellut Jyväskylän yliopistossa, josta hän valmistui kirjallisuuden maisteriksi vuonna 2003. Vallin esikoiskokoelma "Ohijuoksija" ilmestyi 2011.
Hänen 2017 julkaistu kokoelmansa "Spiraali" on vuoden 2018 "Tanssiva karhu" -runokilpailun palkintoehdokkaana.
Brown Eyed Girls
Brown Eyed Girls (, usein lyhennettynä B.E.G., BG tai ) on eteläkorealainen tyttöbändi, joka aloitti vuonna 2006.
Yhtyeen jäsenet:
Susinukke Kosola
Susinukke Kosola (oik. Daniil Kozlov, s. 1991 Leningrad) on suomalainen runoilija, kirjankustantaja ja sanataideohjaaja. Hän on syntynyt Neuvostoliitossa, mutta muutti tutkijoina työskentelevien vanhempiensa mukana Turkuun jo lapsena. Vuonna 2012 Kosola perusti Turussa toimivan Kolera-kustantamon, joka on hänen omien teostensa lisäksi julkaissut muun muassa Aura Nurmen tuotantoa.
Kosola julkaisi esikoiskokoelmansa ".tik." vuonna 2014 ja sai siitä Teos-kustantamon myöntämän Silja Hiidenheimon muistostipendin. Vuonna 2016 ilmestynyt "Avaruuskissojen leikkikalu" oli ehdolla "Tanssiva karhu"- ja "Toisinkoinen"-runokilpailujen sekä "Einari Vuorelan runopalkinnon" saajaksi.
Vuonna 2018 Kosola sai omakustanteena julkaistulla runokokoelmalla "Varisto" Kalevi Jäntin palkinnon. Teos oli myös "Tanssiva karhu" -kilpailun palkintoehdokkaana. Hän kirjoitti yli satasivuisen teoksen kokonaan käsin ja sen teksti painettiin sellaisenaan ilman korjauksia. Kokoelmasta otettiin 1 500 kappaleen painos, josta 200 meni julkisiin laitoksiin ja kirjastoihin. Loput 1 300 kirjaa Kosola jakaa ilmaiseksi vastaanottajalta saamaansa henkilökohtaista tunnustusta vastaan. Saamiaan tunnustuksia hän aikoo myöhemmin käyttää taideprojektissaan.
Teresa Wakim
Teresa Wakim on yhdysvaltalainen sopraano. Hän syntyi Mysticissä, Connecticutissa. Hän opiskeli Oberlinin musiikkikonservatoriossa ja Bostonin yliopiston taidekoulussa. Hän voitti ensipalkinnon kansainvälisessä varhaisen musiikin solistikilpailussa Itävallan Brunnenthalissa. Wakimin ohjelmistoon on kuulunut muiden muassa Johann Sebastian Bachin, Antonio Vivaldin ja Johannes Brahmsin tuotantoa. Hän on tehnyt levytyksiä muun muassa Handel and Haydn Societyn kanssa. Hänen levytystensä joukossa on tulkintoja oopperoista Claudio Monteverdistä Wolfgang Amadeus Mozartiin.
Wakim asuu Bostonissa, Massachusettsissa.
Pitch Black Progress
Pitch Black Progress on Scar Symmetryn toinen studioalbumi, joka julkaistiin 21. huhtikuuta 2006.
Speedo
Speedo on australialainen uimapukujen ja uima-asusteiden valmistaja. Speedon perusti skotlantilainen Alexander MacRae Sydneyssä, Australiassa vuonna 1914. Nykyään yritys on brittiläisen Pentland Groupin tytäryritys.
Adelina Oprean
Adelina Oprean (s. 1955 Deva) on romanialainen viulisti. Hän aloitti viulunsoiton 7-vuotiaana ja sai varhain tukea isältään, joka oli harrastelijaviulisti. Vuonna 1972 Oprean pääsi musiikkikouluun Bukarestissa. Sittemmin hän pääsi opiskelemaan Porumbescun konservatorioon Stefan Gheorghiun johdolla. Vuonna 1979 hän suoritti opintoja Gstaadissa Alberto Lysyn, Robert Mastersin ja Jehudi Menuhinin johdolla. Hän viimeisteli opintonsa Salzburgin Mozarteumissa Sándor Véghin johdolla.
Oprean teki Wigmore Hall -debyyttinsä veljensä Justin Opreanin kanssa vuonna 1983. Hän on tehnyt yhteistyötä muun muassa London Mozart Playersin kanssa ja levyttänyt Euroopan unionin kamariorkesterin kanssa Hyperion Recordsille muun muassa Federigo Fiorillon, Giovanni Battista Viottin ja Joseph Haydnin konserttoja.
Jörg Faerber
Jörg Faerber (s. 18. kesäkuuta 1929 Stuttgart) on saksalainen kapellimestari. Hän opiskeli Stuttgartissa ja aloitti uransa siellä johtamalla teatteriorkestereita. Vuonna 1960 hän perusti Württembergisches Kammerorchester Heilbronn -kokoonpanon, jossa hän toimi yli neljän vuosikymmenen ajan. Faerber on ollut tuottelias levyttäjä.
Mark Vuorinen
Mark Vuorinen on kanadalainen kuoronjohtaja. Hän syntyi Thunder Bayssa suomalaisen luterilaisen papin ja saskatchewanilaisen äidin poikana. Hän opiskeli muun muassa Toronton yliopistossa (2007–14), josta hän sai musiikin tohtorin arvonsa. Hän toimi johtavan varhaista musiikkia esittävän kokoonpanon, Toronton kamarikuoron musiikillisena johtajana heinäkuusta 2008 kesäkuuhun 2013.
Vuorinen on johtanut monien säveltäjien teosten kantaesityksiä ja Kanadan-ensiesityksiä. Näiden joukossa on ollut John Burgen, Timothy Corlisin, Robinson McClellanin, Tawnie Olsonin, Jonathon Doven ja James Whitbournin teoksia. Vuorinen on naimisissa Natasha Campbellin kanssa ja asuu Kitchenerissä, Ontariossa.
John Burge
John David Bryson Burge (s. 2. tammikuuta 1961 Dryden, Ontario) on kanadalainen säveltäjä. Hän opiskeli muun muassa Brittiläisen Kolumbian yliopistossa, josta sai musiikin tohtorin ("Doctor oF Musical Arts") arvonsa vuonna 1989. Hänen oma soittimensa on piano. Hänen sävellysopettajiensa joukossa olivat Derek Holman, Walter Buczynski, John Beckwith, John Hawkins ja Stephen Chatman. Hän on itse opettanut yliopistotasolla sävellystä ja analyysiä.
Burgen kuoroteokset ovat laajalti esitettyjä, mutta hänen tuotantoonsa kuuluu myös soittimellista musiikkia. Hänen sävelkieltään on verrattu Benjamin Britteniin ja Peter Maxwell Daviesiin.
Julien S. Bourrelle
Julien S. Bourrelle (s. 13. heinäkuuta 1982 Montreal, Kanada) on kanadalainen kirjailija ja rakettitutkija, joka asuu Norjassa.
Bourrelle on kirjoittanut vuonna 2014 kirjan "The Social Guidebook to Norway: An Illustrated Introduction".
Bourrelle valmistunut insinööriksi kanadalaisesta McGillin yliopistosta. Lisäksi hänellä on kaksi Master of Science -tutkintoa, astrodynamiikasta Münchenin teknillisestä yliopistosta ja Universidad Politécnica de Madridista.
Bourrelle muutti Norjaan 2009 tekemään väitöskirjaa Norjan teknis-luonnontieteellisessä yliopistossa (NTNU).
Bourrelle on saanut Norjan kruununprinssi Haakonin Top 10 -palkinnon.
Magdalena Baczewska
Magdalena Baczewska on puolalainen pianisti ja cembalisti. Hän aloitti pianonsoiton opiskelun viisivuotiaana ja sai kandidaatin (2001) sekä maisterin (2003) arvot Mannes College of Musicista (New York), jossa hän opiskeli Jerome Rosen johdolla. Toukokuussa 2008 hän sai musiikin tohtorin arvon "summa cum laude" -arvosanoin Manhattan School of Musicista Constance Keenen opettamana.
Baczewska on esiintynyt solistina lukuisten orkesterien kanssa. Hän on tilannut uusia teoksia pianolle ja myös pitänyt monia kantaesityksiä. Hän on kuitenkin pääasiallisesti keskittynyt renessanssi- ja barokkiaikojen kosketinsoitinohjelmistoon, jota hän esittää sekä pianolla että cembalolla.
Baczewska on opettanut Montclairin osavaltionyliopistossa ja myös toiminut musiikkikriitikkona "The New York Concert Review'ssä".
Frank Augustyn
Frank Augustyn (s. 27. tammikuuta 1953 Hamilton, Ontario) on kanadalainen balettitanssija. Hänen tanssiparinaan on usein ollut Karen Kain.
Augustyn liittyi Kanadan kansallisbalettiin vuonna 1970. Hänestä tuli solisti vuonna 1971 ja ensitanssija 1972. Hän voitti "paras pas de deux" -palkinnon Moskovan kansainvälisessä balettikilpailussa Karen Kainin kanssa vuonna 1973. Vuonna 1980 Augustyn liittyi Berliinin oopperan balettiin, josta hän kuitenkin palasi Kanadan kansallisbalettiin 1981. Tuolloin hänestä myös tuli Bostonin baletin pysyvä vieraileva taiteilija. Vuonna 1989 Augustyn erosi kansallisbaletista ryhtyäkseen Kanadan teatteribaletin (sittemmin Ottawan baletti) taiteelliseksi johtajaksi.
Serge Bennathan
Serge Bennathan (s. 14. elokuuta 1957 L'Aigle) on ranskalaissyntyinen, kanadalaistunut koreografi. Hän oli alun perin kotoisin Normandiasta, mutta muutti vuonna 1971 Pariisiin opiskelemaan tanssimista. Kanadaan hän muutti 1985. Siellä hän toimi DANCEMAKERSin taiteellisena johtajana vuosina 1990–2006. Hänen menestykkäimpiin teoksiinsa DANCEMAKERSin kanssa kuuluu "Quand les grand-mères s'envolent" (1992).
DANCEMAKERS-uransa jälkeen Bennathan perusti Vancouverissa toimivan poikkitaiteellisen ryhmittymän, joka on nimeltään "Les Productions Figlio". Hän on työskennellyt myös muun muassa Kanadan kansallisbaletin kanssa.
Martti Asunmaa
Martti Asunmaa tarkoittaa ainakin seuraavia henkilöitä:
Martti Asunmaa (päätoimittaja)
Martti Asunmaa (s. 6. marraskuuta 1934 Alavus) on suomalainen historianopettaja ja päätoimittaja.
Asunmaa on toiminut ensin Muhoksen lukion, sitten Oulun Normaalilyseon historianopettajana ja opettajankouluttajana. Hän on ollut 1973–1984 Kaltio-lehden päätoimittaja.
Martti Asunmaan puoliso on yliopistonlehtori ja poliitikko Tytti Isohookana-Asunmaa.
Martti Asunmaa (henkilöstöjohtaja)
Martti Asunmaa (s. 1942) on ollut Helsingin kaupungin henkilöstöjohtaja ja vuodesta 1993 Viron-suhteiden johtaja. Hän Suomen ja Viron pääkaupunkien yhteistyön uranuurtaja ja kannatti tunnelin rakentamista Helsingin ja Tallinnan välille. Hän oli perustamassa 1992 Helsinki–Tallinna-Seuraa.
Småholm
Småholm on saari Espoon itäsaaristossa. Se sijaisee Tvijälpin ulkoilusaaren koillispuolella ja kuuluu Westendin kaupunginosaan. Småholmin ja Westendin manneralueen välinen etäisyys on noin kaksisataa metriä.
Småholmin pinta-ala on 2,7 hehtaaria. Vaikka saari sijaitsee aivan mantereen kupeessa, se luetaan kasvillisuutensa puolesta välisaaristoon. Småholmin metsä on etupäässä lehtomaista ja tuoretta kangasmetsää. Keskellä saarta on painanne, joka kasvaa lehtomaista luhtaa. Småholm lienee ollut laidunta tai niittyä jo varhain; agraarisista kulttuurivaikutteista kertovat siellä täällä kohoavat ikääntyneet, järeät koivut. Småholmin rannat ovat pääosin kalliota ja karkeaa hiekkaa. Eteläosassa on myös matalaa merenrantaniittyä.
Småholmin lähin naapurisaari on Tvijälp. Hieman kauempana kaakon suunnassa sijaitsevat muun muassa Westendin Korkeasaari, Niittysaaret, Vehkasaari ja Käärmesaari. Hanasaaren kulttuurikeskus sijaitsee noin puolitoista kilometriä Småholmista itäkoilliseen.
Dominique Debart
Dominique Debart on ranskalainen kapellimestari ja kuoronjohtaja. Hän opiskeli orkesterinjohtoa Pariisin konservatoriossa Manuel Rosenthalin ja Jean Martinonin johdolla. Hän on toiminut muun muassa Lyonin oopperan kuoron (1977–83) johdossa ja vieraillut Lyonin kansallisorkesterin kapellimestarina. Debartin ohjelmistoon on kuulunut muiden muassa Gabriel Faurén, Arnold Schönbergin, Benjamin Brittenin ja Gustav Mahlerin teoksia.
Solisteja, joiden kanssa Debart on tehnyt yhteistyötä, ovat olleet muiden muassa Emile Naoumoff, Patrice Fontanarosa, Maurice Bourgue, Patrick Welsh, Christophe Coin, Pierre Charial, Michel Portal, Richard Galliano, Didier Lockwood ja Juan José Mosalini.
Michael Savonius
Michael (Mikael) Savonius (1590-luku – 1600-luku) oli suomalainen Tarton yliopiston ensimmäinen logiikan ja etiikan professori.
Savonius oli Mikkelin kirkkoherran poika ja opiskellut Wittenbergin yliopistossa. Hän meni alun perin Tarttoon 1630 perustettuun Tarton kymnaasiin lehtoriksi ja sitten sen yhteyteen avatun valmistavan triviaalikoulun rehtoriksi. Suomessa Savonius oli toiminut kymmenen vuotta Helsingin triviaalikoulun rehtorina.
Savonius erosi professorin virasta vuonna 1650. Eläke vahvistettiin 1650 kuninkaallisella kirjeellä, eikä Savoniuksen myöhemmistä vaiheista ole tietoa.